China beri keutamaan tingkat kerjasama dengan Malaysia
KUNJUNGAN HORMAT… Datuk Seri Ismail Sabri Yaakob menerima kunjungan hormat Menteri Luar China Wang Yi di Perdana Putra semalam. • Foto BERNAMA KUALA LUMPUR: China akan terus memberi keutamaan untuk meningkatkan kerjasama dua hala dengan Malaysia terutama bagi menangani cabaran semasa yang dihadapi kedua-dua negara pada hari ini seperti inflasi global dan keselamatan makanan. Perdana Menteri Datuk Seri Ismail Sabri Yaakob berkata, perkara itu dinyatakan Penasihat Negara merangkap Menteri Luar China Wang Yi ketika kunjungan hormatnya ke Putrajaya semalam. Ismail Sabri berkata, China juga perlu memainkan peranan penting bagi memastikan keamanan dunia dikekalkan. “Saya menyuarakan pandangan bahawa setiap konflik yang berlaku wajar diselesaikan di meja rundingan dan bukan melalui peperangan,” katanya, dalam catatan di laman Facebook rasminya. Beliau berkata pertemuan dalam suasana mesra selama sejam itu turut membincangkan mengenai hubungan dua hala serta kepentingan dalam membangunkan ekonomi digital. Katanya, Malaysia mengalu-alukan minat lebih banyak delegasi rasmi dan perniagaan dari China seperti Huawei untuk sama-sama terlibat dalam inisiatif kerajaan. Ismail Sabri berkata, Wang Yi turut menyatakan penghargaan kepada Kerajaan Malaysia di atas peluang yang diberikan kepada syarikat-syarikat infrastruktur China untuk terlibat sama dalam projek pembangunan negara antaranya pelaksanaan projek Laluan Rel Pantai Timur (ECRL). Menurutnya pihak China berhasrat meneruskan kesinambungan jaringan landasan keretapi yang turut melibatkan Laos dan Thailand. Dalam masa sama, Perdana Menteri turut menyampaikan ucap selamat kepada Presiden China Xi Jinping dan Premier Li Keqiang. Wang Yi kini dalam rangka lawatan rasmi dua hari ke Malaysia bermula kelmarin. — Bernama 
See author's posts
